《瞿唐》
清代·高层云

连山接巴东，地险势复壮。谁辟鸿濛开，插天列青嶂。

滟滪立江门，突兀献奇状。摩挲两铁柱，越历几兴丧。

惊涛奔紫崖，鱼龙不敢傍。众山自回合，前行欲何向？

初疑水际穷，忽转天心旷。恍如出甑底，沸釜掀层浪。

赤甲与白盐，开阖似屏障。丹黄苍翠间，日色相摩荡。

割据慨当年，雄长不相让。流览卧龙图，英姿迥堪尚。

探奇自兹始，弥觉心神王。

作者简介：（1634—1690）清江南华亭人，字二鲍，一字谡苑，又字谡园，号菰村。康熙十五年进士，官大理寺左评事，疏请大臣与诸王会议时，不得引身长跪。又疏论江淮间屯田扰民，请急停苏民困。官至太常寺少卿。诗书画皆工，时称太常三绝。有《改虫斋集》。